**KONGRESNI AVIZO SKLADATELJA PRIMOŽA RAMOVŠA**

**Na rednem občnem zboru Sekcije za zgodovino farmacije (18. junija 2020) je bilo postavljeno vprašanje obstoja kongresnega aviza, ki ga je napisal skladatelj Primož Ramovš in je bil predvajan na skupščini SFD v letu 1997. Prisotni so zadolžili Ireno Debeljak, da naredi poizvedbo in po potrebi tudi izvede obnovitev.**

**Zgodovina aviza**

V organizacijskem odboru za pripravo simpozija in skupščine SFD v letu 1997 je bila tudi kolegica Irena Debeljak, ki jo je s skladateljem Primožem Ramovšem povezovalo dolgoletno družinsko in glasbeno prijateljstvo. V okviru svojega glasbenega izobraževanja je tudi izvajala njegov klavirski koncert z orkestrom. Na željo organizacijskega odbora je skladatelja prosila, da svojo glasbo posveti tudi slovenski farmaciji.

 Z veseljem je bil pripravljen napisati glasbo v obliki kongresnega aviza posvečeno slovenski farmaciji.

Svoj kongresni avizo je skladatelj osebno zaigral na klavirju ob našem simpoziju SFD, na uvodni slovesnosti 15. 5. 1997 v Avditoriju v Portorožu. Ob tej priliki je notni material za 2 različni izvedbi in originalni posnetek njegove izvedbe na klavirju uradno predal SFD z namenom izvajanja na naših strokovnih srečanjih. Ta dogodek je bil sprejet z velikim odobravanjem in ponosom.

Na kongresni avizo, ki ga je SFD predal priznani, sedaj že pokojni skladatelj, se je pozabilo. V arhivu SFD so se našli le notni zapisi, originalnega posnetka pa ni bilo. Ob velikem zalaganju je Ireni Debeljak ob pomoči dveh glasbenikov, Franca Avseneka, docenta na Akademiji za glasbo in Mateja Veniera iz RTV Slovenije, uspelo pridobiti priznani slovenski umetnici harfistko Mojco Zlobko Vajgl in flavtistko Evo Nino Kozmus za sodelovanje in posneti glasbo na osnovi notnega zapisa aviza. Ob tem so bile urejene tudi vse potrebne formalnosti, tako da SFD kot lastnik notnih zapisov lahko predvaja Kongresni avizo na naših strokovnih srečanjih. Obe odlični glasbenici in poustvarjalki sta virtuozno in občuteno interpretirali glasbeno zamisel skladatelja.

Kongresni avizo je del glasbene zapuščine skladatelja Primoža Ramovša in dragoceno darilo SFD.

Redka strokovna druženja v Evropi se lahko ponašajo s podobnim darilom.

**O skladatelju**

**Primož Ramovš (1921–1999)**

Študij kompozicije je leta 1941 končal v razredu Slavka Osterca na Akademiji za glasbo v

Ljubljani, kasneje se je izpopolnjeval še v Sieni in v Rimu (Alfredo Casella). Študiral je tudi

klavir in za ta instrument zložil tudi svojo prvo skladbo, v Mozartovem stilu in v tonaliteti G dur.

Prvo službo je leta 1945dobil kot delavec knjižnice SAZU v Ljubljani, leta 1952 pa je postal

njen predstojnik. Med leti 1948 in 1964 je poučeval na Ljubljanskem glasbenem konservatoriju.

Ramovševa glasbena zapuščina je velikanski skladateljski opus. Njegove začetne kompozicije so

nastale v duhu neoklasicizma, kasnejše pod vplivom ekspresionizma in serialne glasbe. Končno

pa je Ramovš začetnik slovenske glasbene avantgarde. Bil je redni član Slovenske akademije

znanosti in umetnosti, za svoje življenjsko delo pa je leta 1983 prejel Prešernovo nagrado.

Osebnostno optimističen in vedrega duha je skladbe spisal za vsakogar, ki ga je za to zaprosil.

Deloval je tudi kot orglavec v Frančiškanski cerkvi v Ljubljani, bil je planinec in krepkega

zdravja vse do smrti.

/Vir: Društvo slovenskih skladateljev,/DSS/ Koncertna dejavnost,Tekst za oblikovanje koncertnih listov 11.3.2021/

**Možna glasbena razlaga aviza**

Priznani skladatelj Primož Ramovš je bil prepoznaven tudi po imenitnem improviziranju na klavirju in

orglah. Zato je tudi ta avizo poln glasbenih presenečenj. Avizo je napisan v trenutnem navdihu za

farmacijo in farmacevte, ki vedno znova odkrivajo nova zdravila, cepiva in druge zdravilne

substance. Tako tudi skladatelj odkriva vedno nove note in glasbene melodije. Lahko si zamislimo, da

sta oba, tudi farmacevt, neke vrste umetnika, izumitelja in znanstvenika.

V prvem delu aviza je sporočilo skladatelja, kako mora farmacija tudi hitro ukrepati in reagirati, da je zdravljenje uspešno. Zdi se, kot da je tukaj komponist jasnovidec v slučaju sedanjega sovpadanja s COVID virusom glede ustreznega cepiva in odmerka.

Srednji, umirjeni del predstavlja razmišljanje, če gre ideja v pravo smer

V zadnjem, razgibanem delu pa skladatelj z bogatimi pasažami in trilčki potrdi, da je začrtana pot prava.

Fascinantno je, da skladatelj Primož Ramovš vso to zamisel prikaže v le v dobrih 2 minutah skladbe.

**Posnetek kongresnega aviza kot darilo Sekciji za zgodovino farmacije, poklanjajo Irena Debeljak, Darja Frankič in Breda Kosirnik.**

V Ljubljani, dne 15. 3. 2021